Օրեր առաջ, երբ Հենրիխը (գերմանացի գրող ֆոն Կլեյստը չէ, այլ հայ ֆուտբոլիստ Մխիթարյանը) նոր էր անձրեւոտ Մանչեսթերից տեղափոխվել անձրեւոտ Լոնդոնՙ չմոռանալով վերցնել անձրեւանոցը, որը երբեք չի բացում, քանի որ ինքը կարմիր «Ֆերրարի» ունի, «Արսենալ»-ի գլխավոր մարզիչ Արսեն Վենգերը ասել էր (իբր), թե սկզբում ինքն իմացել է, որ Հենրիխըՙ մեր տղեն, պարծանքը, հպարտությունը... թուրք է, բայց... Հետո Վենգերը հերքեց այդ ամենըՙ շեշտելով, որ ինքը չէր կարող նման անհեթեթություն ասել, ինչն իր անունից տարածվում է Անգլիայում, որովհետեւ ինքը Ֆրանսիայից է, որտեղ աշխարհահռչակ հայեր կան ու բոլորը ճանաչում են հայերին (դրանով «կծեց» անգլիացիներին): «Արսենալ»-ի գլխավոր մարզիչը հատուկ նշել է, որ ինքը չէր կարող շփոթել հայերին թուրքերի հետ, քանի որ սովորել է ֆրանսիական տնտեսագիտական համալսարանում: Սրանից կարելի է ենթադրել, որ Ֆրանսիայում բարձրագույն կրթություն ունեցող մարդը (պարտադիր չէՙ պատմաբան) չի կարող խառնել հայերինՙ թուրքերի հետ, կամ հակառակը: